
Berettyóújfalu településemarketingjének és kistérségi hatásainak vizsgálata

A régió és településmarketing a versenyképesség javítása szempontjából egyre meghatározóbb szerepet tölt be. Stratégiaként való alkalmazása a területfejlesztés eszköztárában is egyre nagyobb súllyal szerepel, így a téma aktualitása és fontossága miatt úgy gondolom, érdemes ezen a téren vizsgálatokat folytatni.
Kutatásom során Berettyóújfalu településmarketing tevékenységének felépítését és kistérségi hatásait elemeztem. Célom Berettyóújfalu és kistérsége kapcsolatának vizsgálata az együttes fejlesztési lehetőségek tükrében, valamint a térség- és településmarketing különböző aspektusaiból való bemutatása. Munkám során több módszert is alkalmaztam. Ezek közé tartozik Berettyóújfalu és kistérsége gazdasági és társadalmi folyamatainak bemutatása statisztikai adatok által, a Goda-féle pókhálómodell Berettyóújfalui kistérségre való elkészítése, különböző földrajz specifikus módszerekkel történő vizsgálatok, valamint a kistérségi polgármesterek körében történő kérdőíves felmérés.
Primer és szekunder információkon alapuló vizsgálataim eredményeként elmondható, hogy Berettyóújfalu önmagában a megyéhez és régiójához képest is jól teljesít, az országos átlagtól nem sokkal marad el, a kistérségre sajnos ennek ellenkezője igaz.
Megállapítást nyert, hogy az infrastruktúra és a társadalom állapota éppen megfelelő, azonban a környezet, a helyi gazdaság és a turizmus a leszakadás irányába tolódik, erőteljes beavatkozást igényelne.
A kistérség térbeli elrendeződés szórt, ami megnehezíti a kapcsolatok szorosságának kialakulását és fenntartását, főleg közlekedési és gazdasági téren. Berettyóújfalu nem az egyetlen város a kistérségben, mely vonzásteret alakított ki maga körül.
Szerencsére a települések cselekvés orientáltsága, fejlesztési hajlandósága látható. Ezt bizonyítja, hogy az utóbbi években valamilyen - infrastrukturális, idegenforgalmi, humán vagy gazdasági fejlesztés minden válaszadó helységben megvalósult. A polgármesterek többsége úgy gondolja, hogy lenne lehetőség összekötni a Berettyóújfaluba érkező turisták programját a saját idegenforgalmi programjaikkal, nevezetességeikkel, ugyanakkor úgy érzik, nem részesülnek Berettyóújfalu idegenforgalmi növekedéséből. A kistérségi települések a központtal való kapcsolatukat gyengébbnek érzik, mint a statisztikák alapján várható lenne.



